b'\n_START_ARTICLE_\nLacul Superior\n_START_SECTION_\nDenumire\n_START_PARAGRAPH_\n\xc3\x8en limba indienilor Anishinaabe lacul este numit Gichigami, \xc3\xaensemn\xc3\xa2nd "ap\xc4\x83 mare". Exploratorii francezi din secolul al XVII-lea l-au numit le lac sup\xc3\xa9rieur pentru c\xc4\x83 se afl\xc4\x83 la o latitudine mai mare dec\xc3\xa2t Lacul Huron.\n_START_SECTION_\nGeografie \xc8\x99i hidrografie\n_START_PARAGRAPH_\nLacul Superior este cel mai mare lac de ap\xc4\x83 dulce din lume ca suprafa\xc8\x9b\xc4\x83, \xc8\x99i al treilea ca volum  (dup\xc4\x83 lacul Baikal \xc8\x99i lacul Tanganyika). Marea Caspic\xc4\x83, de\xc8\x99i mai mare dec\xc3\xa2t lacul Superior, este s\xc4\x83rat\xc4\x83._NEWLINE_Lacul Superior ocup\xc4\x83 o arie de 82.400\xc2\xa0km\xc2\xb2. Lungimea sa maxim\xc4\x83 este de 560\xc2\xa0km, iar l\xc4\x83\xc8\x9bimea maxim\xc4\x83 de 260\xc2\xa0km. Ad\xc3\xa2ncimea medie este de 147 m, cea maxim\xc4\x83 fiind de 406 m. Lacul Superior con\xc8\x9bine 11.400\xc2\xa0km\xc2\xb3 de ap\xc4\x83. Lungimea \xc8\x9b\xc4\x83rmurilor lacului, incluz\xc3\xa2nd insulele, este de 4.385\xc2\xa0km. Lacul se afl\xc4\x83 la o altitudine de 180 m deasupra m\xc4\x83rii, cu 4m mai sus dec\xc3\xa2t lacurile Huron \xc8\x99i Michigan._NEWLINE_Cea mai mare insul\xc4\x83 din lacul Superior este Isle Royale, apar\xc8\x9bin\xc3\xa2nd de statul Michigan. Alte insule mai mari sunt Madeline, apar\xc8\x9bin\xc3\xa2nd de statul Wisconsin, \xc8\x99i Michipicoten, care apar\xc8\x9bine de provincia canadian\xc4\x83 Ontario._NEWLINE_Cele mai mari ora\xc8\x99e de pe malurile lacului Superior sunt Duluth, Superior, Thunder Bay, Marquette \xc8\x99i cele dou\xc4\x83 ora\xc8\x99e numite Sault Ste. Marie din Michigan \xc8\x99i respectiv Ontario._NEWLINE_\xc3\x8en lac se vars\xc4\x83 peste 200 de r\xc3\xa2uri. Cele mai mari dintre ele sunt r\xc3\xa2ul Nipigon, r\xc3\xa2ul Saint Louis, r\xc3\xa2ul Pigeon, r\xc3\xa2ul Pic, r\xc3\xa2ul White, r\xc3\xa2ul Michipicoten, r\xc3\xa2ul Brule \xc8\x99i r\xc3\xa2ul Kaministiquia. Lacul Superior se vars\xc4\x83 la r\xc3\xa2ndul lui \xc3\xaen lacul Huron prin r\xc3\xa2ul St. Marys.\n_START_SECTION_\nClima\n_START_PARAGRAPH_\nDatorit\xc4\x83 dimensiunilor sale lacul Superior \xc8\x99i-a creat o clim\xc4\x83 proprie, de tip oceanic, cu ierni mai calde \xc8\x99i veri mai r\xc4\x83coroase . _NEWLINE_Pe timpul verii pe malurile lacului se formeaz\xc4\x83 frecvent cea\xc8\x9b\xc4\x83. _NEWLINE_Pe timp de iarn\xc4\x83 lacul \xc3\xaenghea\xc8\x9b\xc4\x83 \xc3\xaen propor\xc8\x9bie de 40-95%, por\xc8\x9biunile centrale r\xc4\x83m\xc3\xa2n\xc3\xa2nd de obicei libere de ghe\xc8\x9buri, aceasta datorit\xc4\x83 v\xc3\xa2nturilor puternice care \xc3\xaempiedic\xc4\x83 formarea lor. Un fenomen tipic Marilor Lacuri este \xc8\x99i ninsoarea de efect de lac, care se \xc3\xaenregistreaz\xc4\x83 mai ales \xc3\xaen Peninsula Superioar\xc4\x83 a statului Michigan, unde pot c\xc4\x83dea p\xc3\xa2n\xc4\x83 la 9 m de z\xc4\x83pad\xc4\x83 pe an._NEWLINE_Temperatura medie a apei lacului, la suprafa\xc8\x9b\xc4\x83, a crescut din 1979 \xc3\xaencoace cu 2,5\xc2\xa0\xc2\xb0C (cu mult mai mult dec\xc3\xa2t temperature medie a aerului \xc3\xaen aceea\xc8\x99i zon\xc4\x83), fapt pus pe seama \xc3\xaenc\xc4\x83lzirii globale._NEWLINE_Furtunile care se abat asupra lacului Superior mai ales \xc3\xaen timpul toamnei pot produce valuri de ap\xc4\x83 de peste 7 m \xc3\xaen\xc4\x83l\xc8\x9bime , care au dus la numeroase naufragii.'